Tájékoztató és Követelményrendszer
POLGÁRI JOG 5. – NAPPALI TAGOZAT
(2026/27. tanév I. félév)
Öröklési jog – szellemi alkotások joga

Tananyag és kötelező irodalom:

1.	Jogszabályok:
•	Ptk. öröklési joghoz kapcsolódó szabályai,
•	a szerzői jogról szóló 1999. évi LXXVI. törvény,
•	a találmányok szabadalmi oltalmáról szóló 1995. évi XXXIII. törvény,
•	a védjegyek és a földrajzi árujelzők védelméről szóló 1997. évi XI. törvény,
•	a használati minták oltalmáról szóló 1991. évi XXXVIII. törvény (1. §),
•	a formatervezési minták oltalmáról 2001. évi XLVIII. törvény. (1. §).
2.	Az előadásokon elhangzottak (az óravázlatok a Teams-en elérhetők lesznek).
3.	Kötelező irodalom: 
•	Fábián Ferenc: Előadásvázlatok az öröklési jog köréből. Patrocinium, Budapest, 2025.
•	Pogácsás Anett – Ujhelyi Dávid: Szellemi alkotások joga; Pázmány Press, Budapest, 2025. (nyomtatásban is kapható novembertől a jegyzetboltban, elektronikusan pedig már szeptembertől ingyenesen letölthető: https://jak.ppke.hu/tankonyvek-sorozat-kotetei; a 2022-es verzió is használható, abban viszont még nincsenek benne a legújabb, jogszabályváltozáson alapuló frissítések és a mesterséges intelligencia kapcsán releváns fejlemények).
4.	Ajánlott irodalom:
•	Pogácsás Anett (szerk.): Polgári jog V. példatár. SZIT, Budapest, 2021.
•	Vékás Lajos/Gárdos Péter (szerk.): Kommentár a Polgári Törvénykönyvhöz; Wolters Kluwer; Budapest, 2021.
•	Csehi Zoltán: Öröklési jog a 2013. évi V. törvény alapján; Menedzser Praxis; Budapest, 2014. (és a későbbi kiadások)
•	Gyertyánfy Péter – Legeza Dénes (szerk.): Nagykommentár a szerzői jogról szóló törvényhez. Wolters Kluwer, Budapest, 2025.
•	Grad-Gyenge Anikó: Egy modern szerzői jog. Wolters Kluwer, Budapest, 2022.

A PJ5 főkollégium tervezett tematikája:

1. hét (szept. 9.)	Bevezetés/tájékoztatás. Az öröklés általános szabályai. A kiesési okok
2. hét (szept. 16.)	A végrendelet I.
3. hét (szept. 23.)	A végrendelet II. A szerződéses végintézkedések
4. hét (szept. 30.)	A törvényes öröklés rendszere I.
5. hét (okt. 7.)		A törvényes öröklés rendszere II.
	október 14. Pázmány Nap, tanításmentes munkanap
6. hét (okt. 21.)		A kötelesrész. Az öröklés joghatásai
október 28. Szünet
7. hét (nov 4.)		Öröklési jogi áttekintés. A szellemi alkotások jogának általános szabályai.
8. hét (nov. 11.)		A szerzői jog I.
9. hét (nov.18.)		A szerzői jog II.
10. hét (nov. 25.)	Az iparjogvédelem I.
11. hét (dec. 2.)		Az iparjogvédelem II.
12. hét (dec. 9.)	Jogesetek, áttekintés

A PJ5 főkollégium vizsgarendje: A PJ5 főkollégium félév végi szóbeli vizsgával teljesíthető. A félév végi kollokviumra történő jelentkezés előfeltétele a PJ5 főkollégiumhoz kapcsolódó aláírás megszerzése.

A PJ5 főkollégiumhoz kapcsolódó aláírás megszerzése: a félév végi szóbeli vizsgára bocsátás előfeltétele a PJ5 főkollégiumhoz kapcsolódó ʻAláírva’ értékelés megszerzése. Az aláírás megszerzésének feltétele a PJ5 főkollégiumhoz kapcsolódó polgári jogi gyakorlati óra követelményeinek teljesítése.

A gyakorlati óra követelményrendszere:
-	a PJ5 főkollégiumhoz kapcsolódó polgári jogi gyakorlati órán való részvétel kötelező. Akinek háromnál több távolléte van, az ʻAláírás megtagadva’ értékelés mellett PJ5 főkollégiumból vizsgára nem bocsátható;
-	a polgári jogi gyakorlati órák követelményrendszerét az egyes Gyakorlatvezető Oktatók határozzák meg és hirdetik ki a félév első óráján. A Hallgatók polgári jogi gyakorlati órákon nyújtott teljesítményét a Gyakorlatvezető Oktatók önállóan értékelik. Amennyiben az nem felel meg a kihirdetett követelményeknek, a Hallgató ʻAláírás megtagadva’ értékelés mellett PJ5 főkollégiumból vizsgára nem bocsátható.

A PJ5 főkollégium félév végi szóbeli vizsgával történő teljesítése:
1.	A Hallgatók a jelen Tájékoztató és Követelményrendszer, valamint a félév során közzétett PJ5 főkollégium szóbeli tételsora alapján készülhetnek fel előzetesen a szóbeli vizsgára. A félév végi szóbeli vizsga anyaga teljes körűen felöli a jelen Tájékoztató és Követelményrendszerben foglalt és az előadásokon érintett témaköröket.
2.	A szóbeli vizsgaidőpontokat a Polgári Jogi Tanszék a tanrend félévi időbeosztásában rögzített határidőket betartva előzetesen közzéteszi.
3.	Amennyiben a tételhúzást követő rövid (kb. 15 perces) felkészülési idő után a tételsorban szereplő két témakör közül az egyiket elégtelen (1) színvonalon ismerteti a Vizsgázó, akkor a szóbeli vizsga érdemjegye – függetlenül a másik témakörben adott felelet színvonalától – elégtelen (1), azaz a szóbeli vizsgán érintett mindkét témakört érdemben, legalább elégséges (2) színvonalon kell ismertetnie a Vizsgázónak. A tételsor, így különösen a szóbeli vizsgán érintett két témakör csak kiindulópontja a szóbeli vizsgának, vagyis a Vizsgáztató az általa megjelölt két témakörön, sőt magán a tételsoron felül is kérdezhet a jelen Tájékoztató és Követelményrendszer által meghatározott témakörben.
4.	A szóbeli vizsgákon a Polgári Jogi Tanszék oktatói vizsgáztatnak. A Vizsgáztató Oktatók személyét csak a vizsga napján, közvetlenül a vizsga megkezdését megelőzően véglegesíti és hozza nyilvánosságra a Tanszék, így az egyes Vizsgáztató Oktatók személyét előzetesen nem tudjuk és nem fogjuk közzétenni.
5.	A Vizsgázók a szóbeli vizsgán nem használhatnak semmiféle írott, nyomtatott, avagy elektronikus segédeszközt. A meg nem engedett eszközöket használó Vizsgázók vizsgáját a Vizsgáztató felfüggeszti, s az érintett Vizsgázóval szemben fegyelmi eljárást kezdeményez a vonatkozó egyetemi szabályzat értelmében. Ezzel összefüggésben felhívjuk a figyelmet, hogy az Egyetemi Tanács 2018. január 25-én új Fegyelmi és Kártérítési Szabályzatot (FKSz) fogadott el, s módosította a Tanulmányi és Vizsgaszabályzatot is (TVSz). E körben különös figyelmet érdemlő módosítás, hogy míg az „egyszerű puskázás” továbbra is elégtelen vagy nem felelt meg minősítést eredményez, addig az új FKSz fegyelmi vétségnek minősíti a meg nem engedett technikai eszköz használatát vizsga vagy számonkérés során. Ha tehát mobiltelefonnal, „fülessel” (miniatűr headsettel), más hasonló eszközzel/módon követ el valaki visszaélést, akkor fegyelmi eljárásnak van helye, s a Vizsgáztatónak mérlegelés nélkül – elégtelen adása helyett – ezt kell kezdeményeznie. Fegyelmi vétség továbbá az is, ha valaki más helyett vizsgázik, helyette más vizsgázik, vagy ha a hallgató a vizsga rendjét megzavarja.

Budapest, 2026. augusztus 25.

A félévi tananyag elsajátításához sok sikert kívánunk!

Dr. Navratyil Zoltán				Dr. Ujhelyi Dávid
egyetemi docens, tárgyfelelős			egyetemi docens, tárgyfelelős